Rezultati polufinala jasno kažu da bi se finalna subota mogla pretvoriti u jedan od najplodnijih dana kaštelanske odbojke, ali i cjelokupnog sporta! Nakon što su odbojkašice bez izgubljenog seta ušle u finale, isto su nakon njih napravili i kaštelanski odbojkaši, čistih 3:0 za napad na još jedan trofej!





Bili su „marinci“ na tribinama, podržali su ženske kolegice, a nakon njihove pobjede mjesta su zamijenjena, sad su one te koje navijaju, daju podršku na svakom servisu, a oni ti koji se na već ugrijanom parketu bore za duplo kaštelansko finale!





Međutim, početak utakmice odmah je najavio da im na tom putu ka finalu neće biti nimalo lako. Protivnici iz Međimurja ulaze vidno raspoloženi u ogled, pogotovo agresivni u napadu te u kratkom roku stječu prednost od tri poena na temelju koje kreću prema kraju seta. Zbilja, od početka se vidjelo da su napaljeni, željni pobjede, a tu atmosferu popratili su i odličnim prijemom te jakim napadom preko najiskusnijih karika u svojoj momčadi. S druge strane, „marinci“ nekako mlako ulaze u meč, rade dosta sitnih pogrešaka koje ih znaju koštati poena pa tehnički time-out pokazuje 8:12 za suparnike te već lagano paljenje lampica na kaštelanskoj klupi.





U drugoj polovici seta Kaštelani se već polako dižu, preokret se osjeća u zraku dok lagano kopni zaostatak na semaforu. Jedan od ključnih dijelova seta bio je izvlačenje jednog poena „iz bunara“ za 20:21 koji je očito previše potresao njihove protivnike u toj mjeri da do kraja seta na Đirlićev servis ne hvataju više nijedan poen te tako gube skoro pa dobiven set i daju ogroman vjetar u jedra Kaštelanima.





Druga dionica već donosi malo drukčiju igru „marinaca“ od one s početka. Ovog puta su oni ti koji u startu stvaraju zalihu od par poena prednosti, greške su se osjetno smanjile, a prednost na tehničkom time-outu od pet poena bila je jasan znak da su pronašli svoju igru. Tih pet poena se pokazalo kao konstantna prednost do kraja seta i eto Kaštelana na pragu finala!





Međimurci kao da su svu snagu i agresiju potrošili na početku utakmice; u trećem setu ravnopravno se drže tek prvih nekoliko poena, a nakon toga im se igra poprilično srozava što su Kaštelani jedva dočekali iskoristiti, negdje od polovine seta samo pumpaju svoju prednost do konačnih velikih deset razlike.





Ivan Rančić, trener Mladosti Marine Kaštela: „Odigrali smo odličnu utakmicu i smatram da smo zasluženo pobijedili. Držali smo se taktike koju smo pripremili i drago mi je da se ona pokazala kao dobitna. U početku utakmice smo malo bili u grču, a oni su jako nezgodan protivnik te su to koristili. Međutim, kad smo počeli igrati kako smo zamislili sve je krenulo na našu stranu, a pogotovo u drugom i trećem setu kad smo podigli kvalitetu servisa. Veselimo se finalu, ovo je trofej koji čekamo već četiri godine i bez obzira na protivnika znam da će, ako damo sve od sebe, utakmica ovisiti samo o nama samima.





A u oba finala protivnik će biti Mladost:





(Ž)

OK Poreč – HAOK Mladost 1:3 (22:25,19:25, 25:18, 24:26)

(M)

HAOK Mladost - OK Rovinj 3:1 (25:19, 19:25, 25:14, 25:22)





HRVOJE HRGOVIĆ